Víða er verið að grípa til hertra aðgerða á landamærum til að bregðast við afbrigðum kórónuveirunnar sem kennd eru við Bretland, Brasilíu og Suður-Afríku. Nýr forseti Bandaríkjanna ætlar að herða reglur á landamærum í dag.
Bráðsmitandi afbrigði kórónuveirunnar, kennd við Bretland, Brasilíu og Suður-Afríku, vekja ugg og víða er gripið til ráðstafana á landamærum. Haft var eftir fulltrúa Hvíta hússins í Washington að Joe Biden, forseti Bandaríkjanna, ætlaði í dag að banna komur erlendra ríkisborgara frá fyrrnefndum löndum og stórum hluta Evrópu.
Biden, sem tók við embætti í síðustu viku, hefur þegar gripið til ýmissa aðgerða vegna faraldursins, þar á meðal hert reglur um grímunotkun og gert það að skyldu að þeir sem koma til Bandaríkjanna fari í sóttkví. Í gær fór fjöldi greindra kórónuveirusmita í Bandaríkjunum yfir 25 milljónir. Í Frakklandi eru þeir sem þangað koma með flugi eða skipum krafðir staðfestingar á því að þeir séu ekki smitaðir og í gær lokuðu Svíar landamærum sínum að Noregi vegna fjölgunar smita breska afbrigðis kórónuveirunnar í Ósló og nágrenni. Þá tilkynnti Benjamin Natanyahu, forsætisráðherra Ísraels, í gær, að ferðir flugvéla til og frá landinu yrðu stöðvaðar í viku nema í undantekningartilvikum.
Netanyahu sagði að þetta væri gert til að hindra að ný afbrigði bærust til landsins og tryggja betri árangur við bólusetningar við veirunni. Fyrsta samfélagssmitið í meira en tvo mánuði greindist á Nýja Sjálandi í fyrradag og í morgun var staðfest að það væri hið suðurafríska afbrigði veirunnar. Stjórnvöld í Ástralíu brugðust við með því að herða á ný reglur um komur fólks frá Nýja Sjalandi en slakað hafði verið á þeim vegna fárra smita. Í gær urðu mikil mótmæli í Hollandi vegna ákvörðunar stjórnvalda að lengja útgöngubann um nætur frá níu að kvöldi til hálf fimm að morgni. Til átaka kom milli lögreglu og mótmælenda og voru tugir handteknir.
Víða er verið að grípa til hertra aðgerða á landamærum til að bregðast við afbrigðum kórónuveirunnar sem kennd eru við Bretland, Brasilíu og Suður-Afríku. Nýr forseti Bandaríkjanna ætlar að herða reglur á landamærum í dag.